b'\n_START_ARTICLE_\nRein Veidemann\n_START_SECTION_\nLooming\n_START_PARAGRAPH_\nPikaajalisele kirjanduskriitilisele tegevusele vaatamata j\xc3\xb5udis Veidemann omaloomingu avaldamiseni k\xc3\xbcllalt hilja. Tema deb\xc3\xbc\xc3\xbctromaan "Lastekodu" ilmus 2003. ja teine romaan "Tund enne igavikku" 2012. aastal._NEWLINE_Veidemanni kultuurikriitikat iseloomustas kolleeg Veiko M\xc3\xa4rka n\xc3\xb5nda: "/---/ Veidemanni kui autori olemuses on iga teksti kaudu avaldada oma austust, lugupidamist ja imetlust kellegi v\xc3\xb5i millegi vastu. Omaette p\xc3\xa4rliks on m\xc3\xb5ned tema teatriarvustused, kus anal\xc3\xbc\xc3\xbcsiv ja hindav m\xc3\xb5\xc3\xb5de on t\xc3\xa4ielikult asendatud lapseliku r\xc3\xb5\xc3\xb5mu ja \xc3\xb5hinaga. /---/ Ta ei r\xc3\xbcnda, ei \xc3\xa4rritu, ei s\xc3\xb5getse, kui midagi v\xc3\xb5i kedagi f\xc3\xa4nnata ei saa. Sel juhul on ta lihtsalt kurb."\n_START_SECTION_\nSuhtumine religiooni\n_START_PARAGRAPH_\n2000. aastatel on Veidemann esitlenud end avalikkuses korduvalt kiriku ja religiooni kontekstis, luues vastuolulise pildi. K\xc3\xbcsimus usust Jumalasse. "Mul on lihtsam vastata k\xc3\xbcsimusele, kas pean end kristlaseks (\xc2\xabjah, ma pean, sest kristlus on mu kultuuriruum!\xc2\xbb) - - kui sellele, kas ma usun Jumalat._NEWLINE_Kui usuksin, siis ilmselt oleks oodatav, et v\xc3\xb5taksin Jumalat kui \xc3\xbcleloomulikku v\xc3\xa4ge \xe2\x80\x93 jah, sellisena olen teda valmis v\xc3\xb5tmagi \xe2\x80\x93, aga samas on see \xc3\xbcleloomulik isikustatud l\xc3\xa4bi Jeesus Kristuse (k\xc3\xbcllap t\xc3\xb5esti kunagi elanud inimene, kellest saab Jumalapoeg), milles adun teatavat t\xc3\xb5rget. - - piiblilugusid v\xc3\xb5tan kujundite ja m\xc3\xb5istuk\xc3\xb5nede kogumina - - _NEWLINE_kas meis endis on - - midagi, mille kaudu luua seda sidet, j\xc3\xb5uda teiseni, Jumalani ja seej\xc3\xa4rel iseendani? Tegelikult juhatavad just need k\xc3\xbcsimused mind kirikusse, ja pole t\xc3\xa4htis, millal ma sinna l\xc3\xa4hen ja kas leian sealt ka vastuse."\n_START_SECTION_\nIsiklikku\n_START_PARAGRAPH_\nRein Veidemanni abikaasa on Andra Veidemann. Neil on t\xc3\xbctar Anna-Maria Veidemann-Makko.'